Það kemur nefnilega stundum að því , allavega hjá mér , svona í lok jólafrís þegar sykurpúkinn hefur algjörlega tekið völdin ( ég er langt frá því að vera með jafn mikla sjálfsstjórn og eldri og vitrari systirin ) , strengurinn er orðinn heldur þröngur og maður er eiginlega kominn með nóg af sjónvarpsglápi og chilli . svo here goes ... 2019 hefur verið ansi hreint viðburðaríkt og hefur einkennst af ferðalögum sem ég mun líklega aldrei geta kolefnisjafnað , uppistöndum , tónleikum , skemmtunum og miklum hlátri með bæði fjölskyldu , vinum og kærustum ( ft ) ( það er víst aldrei lognmolla í ástarlífi Kötlu er það . . ? ) og öðrum mögnuðum upplifunum sem ég er endalaust þakklát fyrir . Ég er svo heppin að geta sagst hafa verið nokkuð frísk allt þetta ár og haft nóg að gera í minni heittelskuðu vinnu og þar fyrir utan bættust við nokkur aukaverkefni . Það sér ekki fyrir neinni ró þar í bráð þar sem breytingar eru í vændum á rekstrinum og ný og spennandi verkefni líta nú bráðlega dagsins ljós . Árið hófst með dásamlegu Tinderdeiti á gamlárskvöldi í fyrra sem endaði í ca 8 mánaða sambandi mín og Birkis , en það var fjarsamband þar sem hann býr í Kaupmannahöfn . Okkur tókst að kynnast nokkuð vel í gegnum nútímatæknina , síma og videospjall sem og reglulegar heimsóknir fram og til baka á milli landa . Ég kynntist litlu frænkuskottunni Ölmu , dóttur Mekkínar og Arnars , aðeins betur í þessum ferðum mínum til Kaupmannahafnar og eignaðist þar dásamlega vini sem ég ætla mér að passa uppá um ókomna tíð . Þá fórum við í ógleymanlegt afmæli til vinkonu minnar í London og dásamlega ferð til Parísar . Eins fórum við saman í magnaða Evrópuferð þar sem keyrðum 1619km frá Berlín til Prague til Martin í Slóvakíu til Wroclaw í Póllandi til Glashutte í Þýskalandi og að lokum endaði ferðin aftur í Kaupmannahöfn . Við hittum gamla vini okkar beggja í sitthvorri borginni , fórum í útskriftarveislu hjá yngsta bróðir Birkis , ég fékk ofnæmiskast og / eða dramakast þar sem fæturnir á mér bólgnuðu upp eins og Barbapabbi , smökkuðum of margar tegundir af vodka , fórum í þónokkur bíó , skoðuðum markaði og magnaðar kirkjur , borðuðum framandi mat , sigldum á smábát , fundum hátt í 30 dvergastyttur og ég veit ekki hvað og hvað . Við sáum það þó að við ættum betur heima sem vinir og frábærir ferðafélagar og ákváðum að slíta þessu annars mjög svo skemmtilega fjarsambandi . Þetta litaði þó árið af mikilli skemmtun frá byrjun og fer ég svo sannarlega reynslunni ríkari frá því að kynnast elsku Birki og hans fjölskyldu . Svona þar sem ég er aðeins að stikla á stóru og byrja þetta í smá rugli með tímalínuna , sem skiptir heldur engu , þá ætla ég að punkta hérna nokkur atriði sem stóðu uppúr : Árið hófst á uppistandi með Jimmy Carr sem var algjörlega brilliant og hét ég mér þá að eiga mun fleiri svona skemmtileg kvöld sem ég og stóð við út árið . Í febrúar fórum við í fyrstu Bredduferð okkar systra á Akranes þar sem við fórum meðal annars í sjósund - í febrúar . . FEBRÚAR , í svolleiðis skítakulda í febrúar !! María hefur haldið þessum kuldaferðum aðeins við út árið en þessi della læknaðist hjá mér við þessa fyrstu og einu ferð ! Þá hvatti ég til dáða Þórdísi Imsland sem keppti í Söngvakeppninni , forkeppni Eurovision , en ég hannaði kjólinn á drottninguna . Þetta var ótrúlega skemmtilegt verkefni og mikil reynsla að fá að taka þátt í svona stuði ! Lok febrúar . . Bætti á mig nokkrum tattooum , við mikinn fögnuð foreldra minna . . Í byrjun mars var það stórafmælisferðin til vinkonunnar í London . Þar var fagnað með frábærum vinum , nýjum sem eldri og farið á brilliant söngleik : Book of Mormons . . algjört kast ! Rétt eftir að vélin lenti frá London greip Greta Thunberg um hreðjar heimsins af krafti og sömuleiðis mín sem skellti sér svolleiðis í mótmælagöngu og bókaði starfsfólkið á kynningu hjá Sorpu . Þá átti aldeilis að taka á stóra sínum í flokkun og hætta allri ruslasöfnun , matarsóun átti hér með að verða úr sögunni og umhverfisverndin tröllreið fésbókinni þar sem ég deildi vídeóum af menguðum sjó og horfði dáleidd á þættina „ Hvað höfum við gert ? “ Jú þetta hafði svo sannarlega áhrif þó svo að ég eigi það enn til að henda of mikið af mat , mætti vera enn duglegri að flokka og hvað ég ætla að gera með kolefnisjöfnun allra ferðalaganna veit ég ekki alveg enn . . batnandi mönnum og allt það . . og ég reyni sossum að nýta alla búta á saumastofunni svo maður reynir . . og heldur áfram að reyna og gera sitt besta . Það hitti svo skemmtilega á að á afmælihelginni minni í mars fórum við María í bredduferð ásamt góðvinkonum okkar Örnu og Þórdísi . Ferðinni var heitið á Höfn í Hornafirði , en Þórdís er þar fædd og uppalin og átti hún stóran þátt í að gera þetta allt enn magnaðara fyrir vikið . Þar var Jökulsárlónið myndað , allir veitingarstaðir bæjarins heimsóttir og smakkaðir , lókallinn kynntur fyrir snapáhorfendum og okkur var boðið á uppsetningu hjá leikfélagi bæjarins . Eins var okkur boðið í einhverja þá ótrúlegustu jöklaferð ( ekki það að ég hafi þær margar undir belti . . ) á Breiðamerkurjökul . Í byrjun árs fjárfesti ég einnig í dásamlegri íbúð ásamt foreldrum mínum í Hafnarfirði og eftir svolitla málingarvinnu og bras ( sem mamma og pabbi eiga stærstan heiðurinn af ) komum við henni á leigumarkaðinn þar sem hún hefur gutlað sæl síðan . Við erum heppin að vera með trygga leigjendur og allt gengur vel . . það er aldrei að vita nema hún verði að heimilinu mínu einhvern daginn . Í aprílmánuði fórum við systur í enn eina bredduferðina en í þetta skiptið skelltum við okkur til Vestmannaeyja . Þar sem ferðalagið var langt ( nýi báturinn var ekki kominn í gagnið ) nýttum við tækifærið og fylltum bílinn af góssi og skelltum í kynningar - og söluferð í leiðinni . Þetta var eins og allar ferðir okkar systra , alveg ótrúlega gaman og við skemmtum okkur konunglega saman . Við smökkuðum allt sem við gátum smakkað , gistum á 2 dásamlegum stöðum , fórum í spa , fórum í leikhús , keyrðum um á rafmagnshjólum , sprönguðum og seldum íbúunum fullt af fallegu úr versluninni okkar ( og eyddum svo ágóðanum í verslunum eyjunnar . . ) Páskunum var eytt í Kaupmannahöfn þar sem eldaður var íslenskur lambahryggur með litlu fjölskyldunni en ferðataskan var með yfirvigt , full af mat og öllu tilheyrandi enda fást ekki gular baunir í Köben er það ?! Þá fórum við systur og Börkur á tónlistarhátíðina Heima í Hafnarfirði , en það var eiginlega bara undirbúningur fyrir næstu tónleikaferð sem við systur fórum svo í aðeins seinna . . Í maí lögðu nefnilega 4 breddur af stað í ferðalag en vinkonuhópurinn úr jöklaferðinni skellti sér til Dublin á hvorki meira né minna en Spice Girls tónleika með hvíta Buffalo skó á fótum og sælgætisarmbönd á höndum ! Truflaðir tónleikar og brjálæðislega skemmtileg ferð með flottum ferðafélögum . Ekki þótti þetta nóg en hópurinn innsiglaði vináttuböndin með eins húðflúrum á ökkla og erum við nú allar í stíl merktar írska sparisjóðnum . . ekkert nema töff það ! ; ) Í lok mai átti ég svo ansi afdrifaríkan fund með fyrrum samstarfsfélaga en við ákváðum að hittast í lunch þar sem ég vildi aðeins reka úr henni garnirnar með fataframleiðslu á erlendri grundu . Þessi litli hádegishittingur varð að nokkurra klukkutíma spjalli sem þróaðist út í matarboð stuttu síðar , annað matarboð stuttu eftir það , þónokkra fundi enn og að lokum var tekist í hendur og tekur hún Hulda til starfa hjá Volcano Design eftir áramót sem fatahönnuður og framleiðslustjóri . Hér var einnig tekin sú ákvörðun að Hulda skyldi með til Parísar á efnasýningu í september , en það var algjörlega nýr vettvangur fyrir mér svo hún var ráðin með sem andlegur stuðningur og sáluhjálp ! Hið árlega ættarmót fjölskyldunnar föður megin var haldið í lok júní með Harry Potter þema og saumaði ég Gryffindor skykkjur á allavega 12 fórnarlömb , mér tókst einnig að koma mér í ættarmótsnefnd fyrir næsta ár . . vel unnið helgarverk það ! Þá tók við heljarinnar vinnutörn , ný dress voru sköpuð og mynduð , veislusalurinn Hæðin var leigð út í gríð og erg enda með eindæmum vinsæll salur fyrir hinar ýmsu skemmtanir og ég reyndi að rækta vinskapinn og fjölskylduböndin eins vel og hægt var með heimsóknum og stuði . Þá kom að enn annarri ferð til Köben þar sem ég fór á tískuvikuna með Gúrý vinkonu , alveg ógeðslega skemmtilegur dagur þar sem við vældum bókstaflega úr hlátri og fannst við alveg geggjað sniðugar . . ( soldið svona you had to be there . . ) Á þessum tíma fæddist einnig hugmyndin að OK bútasjalinu en nafnið og uppspretta þess kom frá mömmu . Þessi litla viðbót í vöruflóru Volcano Design kom eins og þruma , en pælingin var að nýta afganga og afskurði af saumastofunni „ Gretu Thunberg style “ og gera eitthvað nytsamlegt . Þetta varð að algjörri sprengju þar sem OK bútasjölin seldust eins og heitar lummur og erum við búin að sauma hvorki meira né minna en 250 sjöl ! ... ekki að það sjáist mikill munur á saumastofunni þar sem ekki sér högg á vatni bútahrúgunnar . . mamma ég treysti því á að þú komir með aðra snilldar dellu 2020 ... engin pressa ! Fjölbreytileikanum var fagnað í miðbæ Reykjavíkur í forristu Páls Óskars að vana og dást var að fegurðinni í Keflavík en ég græjaði dressið á Sólveigu vinkonu og módel þar sem hún tók þátt í Miss Universe Iceland . Við fórum saman rútustór hópur af skyldmennum og vinkonum og skemmtum okkur konunglega og þrátt fyrir að taka ekki kórónuna heim vorum við allar eins og stoltar ungamömmur klöppuðum og grenjuðum eins og rétt er að gera á viðburði sem þessum ! Í september var komið að Parísarferðinni miklu en hún hófst sem vinnuferð okkar Huldu á efnasýningunni og mér bókstaflega féllust hendur ! 7 stórar hallir af básum , fullir af efnaprufum og sérfræðingum á sínu sviði , sem betur fer var hún þarna með mér og kenndi mér á þetta allt saman ! Við tengdumst enn sterkari böndum yfir Prosecco og mátulega mygluðum gráðaostum og skáluðum reglulega yfir magnaðri framtíð Volcano sem við höfum fulla trú á að gangi eftir - fylgist bara með ! Frá og með september / október fór fókusinn enn meir að færast yfir á fyrirtækjareksturinn en hér liðu mánuðirnir hratt með tilheyrandi jólaundirbúningi , nýjum vörum , enn meiri vinnu í salnum , leikhúsferðum , út að borða ferðum , uppistöndum - þar á meðal á Daniel Sloss sem að var algjörlega brilliant ofl . Ég fann mér einnig íbúð sem að ég mun flytja inní á nýju ári og verður spennandi að eignast loks almennilegt heimili . Við Birkir sögðum skilið við hvort annað í lok september eftir skemmtilegan tíma en ég er nú aftur komin með annan vin enda slæ ég víst hvergi slöku við hvort sem það kemur að vinnu eða persónulega lífinu , hann verður líklega kynntur þegar líður á . . ; ) Af okkur systrum og Berki er það helst að segja að við höfum ákveðið að hætta samrekstri eftir 5 farsæl ár . Börkur er fyrir þónokkru kominn í fullt starf á öðrum vettvangi og María ætlar sér að fókusa meira á matarbransann í bland við Kristu Design og barnabarnið sem flytur heim ásamt foreldrum sínum eftir áramótin . Ég mun halda áfram rekstri verslunnarinnar Systur & Makar sem og Volcano Design í svolítið breyttri mynd , stefnt er að flutningi og samruna saumastofu og verslunnar og nokkur ný spennandi verk eru í vinnslu þar . Svona af þessum ægilega pistli mínum að dæma þá held ég að ég verði ekki í miklum vandræðum með að skapa minningar næstu 12 mánuði eða svo . María heldur áfram að sýna frá sér og sínu á snapreikningi Systur & Makar og ég sé um Instagram reikninginn svo endilega fylgist með næstu „ projectum “ ... það er svo sannarlega nóg framundan ! Hvað ég er ótrúlega montin og stolt af þessu magnaða ári mínu , ég er endalaust heppin með fjölskyldu og vini , nýja sem gamla , frábæra samstarfsmenn og maka , báða á þessu ári . . ( æi comon . . það verður að gera grín að þessu . . ; ) 2020 komdu fagnandi ... þetta verður eitthvað ! Sköpum okkar eigin hamingju og verum góð við hvort annað kæru vinir ! Ef þér líkaði þessi póstur væri dásamlegt ef þú vilt vera yndi og deila !